Student in see vermis ná reddingspogingWildernis-kuslyn(Foto: NSRI) ŉ Soektog is in die see by Wildernis aan die gang nadat ŉ 18-jarige manstudent in seestrome in die moeilikheid beland het tydens ŉ poging om ŉ medestudent te red. Die Nasionale Seereddingsinstituut (NSRI) het die medestudent, ŉ 22-jarige vrou, Vrydag uit die see gered, maar sy is die aand in die hospitaal oorlede. Mike Vonk, die stasiebevelvoerder van die NSRI Wildernis, sê ŉ groep studente het Vrydag in die see geswem toe die jong vrou in die sleurstroom beland het. Die vermiste jong man het die vrou probeer help en self in die moeilikheid beland. Die NSRI is saam met die Frontier Medix-ambulansdienste, die Wes-Kaapse nooddienste en George se brand- en reddingsdienste omstreeks 16:00 na die strand voor die Views Hotel ontbied. Die NSRI se reddingsbote is in die see gestuur waar die studente vroeër in die strome gewaar is. “Die vrouestudent is deur die reddingswemmers agter die branders gewaar. Sy het geen teken van lewe getoon nie,” sê Vonk. “Die reddingswemmers het dadelik noodbehandeling op die student begin terwyl hulle met haar na die kus geswem het. Sy is in ŉ kritieke toestand na die hospitaal geneem.” Dokters en verpleegsters het gespook om die student se lewe te red, maar sy is in die nag oorlede. Die soektog na die jong vrou se medestudent het Saterdag voortgeduur. “ŉ Uitgebreide soektog na die man op Vrydag het geen resultate opgelewer nie. Die polisie se duikeenheid en George se brand- en reddingsdienste het Saterdag ook gehelp met die soektog.” Teen Sondagoggend was daar nog geen nuus oor die student nie. Die polisie het ŉ geregtelike doodsondersoek na die dood van die jong vrou van stapel gestuur. Daar is vasgestel dat die jong man van Ngqamakhwe in die Oos-Kaap afkomstig is. Die jong vrou was van Gauteng.